През тази седмица се очаква да започне демонтирането на паметника "1300 години България". Столичната община е отделила над 70 000 лева, за да премахне съборетината, в каквато се превърна монументът в последните десетина години.

Новината съобщи главният архитект на София Петър Диков пред "24 часа". Монументът, дело на скулптора Валентин Старчев, е поставен пред НДК през 1981 г., за да ознаменува честването на 1300-годишнината от създаването на българската държава.

Първоначално за целта бяха определени 90 000 лева. Очаква се над 1000 тона желязо, които ще бъдат предадени на вторични суровини, а приходите ще отидат в столичния бюджет. Предвидено е събарянето да отнеме 12 дни.

Освен паметникът, ще се демонтира и шатрата на Централна гара в София, поставена през 2003 г. - по времето на кмета Стефан Софиянски. Тогава тя струваше на софийските данъкоплатци 1.6 милиона лева - с гаранция за 20 години.

Според Петър Диков подготвя се проект за цялостен ремонт на градинката пред НДК. Предвиждат се нови настилка, поливна система, алпинеуми и детски кътове.

Финансирането от оперативна програма "Регионално развитие" на ЕС. Този проект ще върви заедно с проекта за ремонт на бул. "Витоша", който трябваше да стане това лято, но беше отложен. Двата проекта са за 5.5 млн. лева и ремонтите ще започнат напролет - така ще бъдат готови по изборите и открити подобаващо с рязане на лентички.



През септември пък ще започне работа и метростанцията при НДК като част от втория метродиаметър, който ще свързва "Надежда" с бул. "Черни връх".